和友人見題山居水閣八韻
作者：杜荀鶴
朝代：唐

paragraphs: 池閣初成眼豁開，眼前霽景屬微才。
試攀簷果猨先見，纔把漁竿鶴即來。
修竹已多猶可種，豔花雖少不勞栽。
南昌一榻延徐孺，楚國千鍾逼老萊。
未稱執鞭奔紫陌，惟宜策杖步蒼苔。
籠禽豈是摩霄翼，潤木元非澗下材。
鑒己每將天作鏡，陶情常以海爲杯。
和君詩句吟聲大，蟲豸聞之謂蟄雷。